Half-Life: Alyx

Half-Life: Alyx on Valve Corporationin kehittämä ja julkaisema ensimmäisen persoonan ammuntapeli. Se julkaistiin Windowsille 23. maaliskuuta 2020 ja Linuxille 15. toukokuuta.
Peli on Half-Life-sarjan ensimmäinen peli vuoden  Half-Life 2: Episode Two:n jälkeen.

Peli on suunniteltu toimimaan SteamVR-rajapinnan kanssa yhteensopivien virtuaalitodellisuuslasien kanssa, joka kattaa julkaisuhetkellä kaikki tietokoneiden kanssa yhteensopivat VR-laitteet.
Alyxia on pidetty ensimmäisenä VR:n läpimurtopelinä  ja sen on sanottu tuoneen miljoona uutta VR:n käyttäjää. 

 Pelaaminen 
Pelin tapahtumat sijoittuvat ajanjaksoon Half-Life- ja Half-Life 2-pelien väliin. Pelissä pelataan Alyx Vance -nimisellä henkilöllä, joka taistelee isänsä Eli Vancen ja muiden kapinallisten kanssa maapallon valloittanutta Combine-avaruusolentosivilisaatiota vastaan.

 Juoni 

Viisi vuotta ennen Half-Life 2 -pelin tapahtumia, 19-vuotias Alyx Vance ja tämän isä Eli Vance olivat mukana vastarintaliikkeessä taistelemassa Combinea vastaan. Alyxin ja Elin jäätyä Combinen vangiksi eräs vastarintaliikkeen jäsenistä, Russell, onnistuu vapauttamaan Alyxin ja kertoo hänelle, että Eliä ollaan viemässä kuulusteluihin Nova Prospektiin. Russell antaa Alyxille aseen ja itse keksimänsä painovoimahanskat, "Russellit", joiden avulla Alyx kykenee nappaamaan esineitä jopa kaukoetäisyydeltä. 

Alyx matkaa Kaupunki 17:n ulkopuoliselle karanteenivyöhykkeelle joka on saastunut pahasti muukalaiskasvillisuudesta. Alyx kohtaa Vortigauntin, joka kertoo Alyxille tämän isän tulevasta kuolemasta. Alyx onnistuu pysäyttämään isäänsä kuljettavan junan ja Vortigauntin avulla onnistuu pelastamaan isänsä, joka kertoo Alyxille kuulleensa "holvista", joka sisältää superaseen. Alyx päättää matkata holvin luokse ja taistelee tiensä läpi useiden Xen-olentojen ja Combinen sotilaiden läpi. Alyx onnistuu sulkemaan yhden voimalaitoksista, joka kannattelee holvia ilmassa vapauttaen samalla yhden vangituista Vortigaunteista, joka kertoo Alyxille Combinen orjuuttaneen tämän lajitoverit sähköntuotantoon. Alyx jatkaa matkaansa Vortigauntin luvatessa apunsa Alyxille. Alyxin kulkiessa vanhan tislaamon läpi hän kohtaa myrkkykaasua tuottavan zombiehirviön, jota kutsutaan Jeffiksi, jonka Alyx onnistuu huijaamaan jätepuristimeen. 

Myöhemmin Eli ottaa yhteyttä Alyxiin ja kertoo että holvi ei sisällä aseita vaan on asuntokompleksin sisältävä vankila, joka sisältää Combinen löytämän henkilön ja holvi siirrettiin leijumaan aution alueen ylle äärimmäisenä varotoimena. Myöhemmin holvin lähellä Alyx kuulee Combinen palveluksessa olevan tiedemiehen keskustelun perusteella holviin vangitun henkilön olevan Black Mesan tapauksesta selvinnyt ihminen. Alyx olettaa henkilön olevan Gordon Freeman ja onnistuu lopulta sammuttamaan holvia ilmassa pitävän järjestelmän, jolloin holvi romahtaa maahan. Holvin lähellä Alyx kohtaa Strider-sotakoneen ja onnistuu pitkän taistelun jälkeen tuhoamaan sen. Alyx onnistuu tunkeutumaan sisälle holviin ja menettää aseensa, mutta Alyxin painovoimahanskat alkavat ampua vihreitä sähkösykäyksiä Vortigauntin tavoin. Päästyään holvin sisälle Alyx huomaa liikkuessaan eri huoneissa lukuisia aika-avaruusvääristymiä, kuten esineiden leijumista ilmassa ja siirtymistä. Alyx pääsee holvin keskellä olevaan vankilakompleksiin ja onnistuu vapauttamaan holviin vangitun henkilön, joka ei ole Freeman vaan G-Man, joka kiittää Alyxia vapauttamisestaan ja siirtää itsensä ja Alyxin pois holvista. 

G-Man tarjoutuu toteuttamaan Alyxille yhden toiveen ja Alyx toivoo Combinen häätöä maasta, mutta G-Man sanoo, ettei se ole mahdollista, sillä se olisi ristiriidassa hänen työnantajiensa omien intressien kanssa. G-Man näyttää Alyxille tämän isän tulevan kuoleman Combinen neuvonantajan toimesta ja antaa Alyxille mahdollisuuden estää tapahtuman. Alyx tappaa neuvonantajan pelastaen isänsä hengen ja G-Man toteaa Alyxin tehneen häneen suuren vaikutuksen ja siirtää Alyxin staasitilaan palkaten hänet palvelukseensa Gordon Freemanin tilalle todeten Freemanin olleen haluton toteuttamaan hänelle annettuja tehtäviä ja Alyxin olevan hänelle sopiva korvike. Alyx yrittää vastustella, mutta G-Man sanoo hänen ymmärtäneen tilanteen väärin ja lähtee.

Myöhemmin Half-Life 2: Episode Twon tapahtumien jälkeen Gordon herää tajuttomuudestaan ja huomaa Elin olevan elossa ja muukalaisneuvonantajan kuolleen ja Alyxin kadonneen. Eli järkyttyy tajuttuaan G-Manin olleen asialla ja Eli vannoo tappavansa G-Manin ja pelastavansa Alyxin. Eli antaa Gordonille sorkkaraudan, ja tämä huomaa vilaukselta G-Manin tarkkailevan heitä etäältä.

 Vastaanotto 
Half-Life: Alyx sai positiivisen vastaanoton pelikriitikoilta. Metacritic-sivuston laskema painotettu keskiarvo valikoiduista 68 arvostelusta on 92/100. Peli sai IGN:n arvostelussa 10/10. Peli keräsi julkaisun ensimmäisenä päivänä 43 000 yhtäaikaista pelaajaa Steamissa, ja sitä oli vuoden 2020 lopussa myyty SteamSpy:n mukaan yli miljoona kappaletta. 

 Lähteet 

Luokka:Half-Life
Luokka:Vuoden 2020 videopelit
Luokka:Virtuaalitodellisuuspelit
Luokka:Dystopiavideopelit
Luokka:Windows-pelit
Luokka:Source-pelit